Asblikgrouer kom op fetus afArgieffoto. Die Vrystaatse polisie ondersoek ŉ saak van die verberging van geboorte nadat ŉ fetus Maandagoggend in ŉ vullisdrom in die buitewyke van Bloemfontein gevind is. Kapt. Chaka Marope, polisiewoordvoerder, het gesê die fetus is omstreeks 09:30 naby Orange Grove Farm in Ferreiraweg deur ŉ man gevind wat kos in die vullisdrom gesoek het. “Die fetus is in ŉ swart plastieksak toegedraai voor dit in die asblik gegooi is,” het Marope gesê. “Die fetus was uiterlik ten volle ontwikkel en is ŉ seuntjie, moontlik in sy sesde maand van ontwikkeling.” Marope het gesê dit is nog nie bekend wanneer die fetus in die asblik gestort is of wanneer en hoe die ongebore baba dood is nie. “ŉ Nadoodse ondersoek sal gedoen word om dit te bepaal, waarna ŉ bykomende klag van moord ook ondersoek kan word.” Niemand is nog in verband met die voorval in hegtenis geneem nie. Die polisie het mense met inligting oor die moontlike ma van die baba versoek om die Parkweg-polisie by 051 507 6027 te bel.